Pompejin teatteri

**Pompejin teatteri**, myös *Pompejin suuri teatteri* (VIII.7.20, ), oli antiikin aikainen roomalainen teatteri Pompejissa Italiassa. Sen rauniot sijaitsevat region VIII insulassa 7 ja ovat osa Pompejin arkeologisen alueen käsittävää Unescon maailmanperintökohdetta.

## Historia

Pompejin suuri teatteri rakennettiin 100-luvun eaa. puolivälissä. Rakennuksesta löydetyn piirtokirjoituksen perusteella teatterin rakennuttivat Marcus Holconius Rufus ja Marcus Holconius Celer, jotka molemmat näyttävät toimineen korkeissa siviiliviroissa Pompejin paikallishallinnossa. Teatterissa esitettiin kreikkalais-roomalaiseen perinteeseen kuuluvia komedioita ja tragedioita. Myöhemmin sitä käytettiin myös roomalaisen maun mukaisiin gladiaattoriesityksiin. Teatteri oli Pompejin ainoa varsinainen teatteri, mutta sitä kutsutaan nykyisin usein ”Suureksi teatteriksi” erotuksena lähellä sijainneesta pienemmästä Pompejin odeionista.

Rakennuksen itäiseen sisäänkäytävään johtavan käytävän suulla oleva piirtokirjoitus – yksi harvoista säilyneistä esimerkeistä, joissa mainitaan arkkitehdin nimi – muistuttaa Augustuksen aikana suoritetuista töistä, joita johti Marcus Artorius Primus. Teatteria kunnostettiin myös Pompejia tuhonneen vuoden 62 jaa. maanjäristyksen jälkeen.

Teatteri hautautui muun kaupungin tavoin vuoden 79 jaa. tulivuorenpurkauksessa. Osa rakennuksen muurista oli kuitenkin ilmeisesti aina maanpinnan yläpuolella, minkä vuoksi on erikoista, ettei se jo aiemmin johdattanut hautautuneen kaupungin löytymiseen. Teatterin arkeologiset kaivaukset suoritettiin vuosina 1764–1765, 1767–1769, 1773, 1789, 1791–1794, 1902 ja 1951. Se oli Pompejin ensimmäinen suuri julkinen rakennus, joka paljastettiin kokonaan purkauskerrostumien alta.

## Rakennus

Teatteri oli rakennettu hyödyntämällä kukkulan luonnollista rinnettä katsomon rakentamisessa, mikä säästi huomattavan määrän rakennuskustannuksia. Ulkopuolella teatteria ympäröi kuitenkin edelleen muuri. Teatterirakennus oli tehty paljolti kreikkalaisen teatterin esikuvan mukaan, mutta sen sisäinen rakenne ja järjestelyt, vaikkeivät täysin vastaa Vitruviuksen esittämiä sääntöjä, ovat kuitenkin riittävän lähellä niitä osoittaakseen, että kyseessä oli roomalainen teatteri. Eräs selkeä roomalaisen teatterin piirre on puoliympyrän muotoinen *[[orkhestra|orchestra]]* pyöreän sijasta.

Teatterissa oli tyypillinen puoliympyrän muotoinen katsomo (*cavea*), jonka perustana oli tynnyriholvattu käytävä. Rakennuksen sisähalkaisija on noin 68 metriä. Katsomossa oli 29 penkkiriviä, jotka oli jaettu kolmeen kerrokseen käytävien (*praecinctiones*) avulla. Ne puolestaan oli jaettu pystysuuntaisilla portailla viiteen sektoriin. Katsomossa oli tilaa noin  hengelle.

Teatterirakennukseen Augustuksen aikana tehdyt muutokset koskivat muun muassa näyttämörakennusta ja esiintymislavaa sekä velariumin eli suurikokoisen purjekankaisen katoksen käyttöönottoa kuumia päiviä varten. Viimeisessä vaiheessa rakennukseen lisättiin laitteet vesiesityksiä varten.

Teatteri näyttää olleen lähes kokonaan verhottu marmorilla, mutta suurin osa tästä sekä muista rakennuksen koristeluista on viety pois kaupungin tuhoutumisen jälkeen tehdyissä pelastuskaivauksissa.

Teatterin näyttämörakennuksen takana on suuri niin kutsuttu Teatterin quadriporticus, pylväskäytävän ja pienten huoneiden ympäröimä piha tai kenttä. Sitä käytettiin kaupungin loppuaikoina teatteriin liittyneenä luduksena eli gladiaattoreiden harjoitussalina.

## Lähteet

## Aiheesta muualla